Bystrá (prítok Polhoranky)

Bystrá je potok na hornej Orave, na území okresu Námestovo. Je to najvýznamnejší, ľavostranný prítok Polhoranky, má dĺžku 13,2 km a je tokom V. rádu.

Prameň 

Pramení v Oravských Beskydách, v podcelku Babia hora, na juhovýchodných svahoch Malej Babej hory (1 514,8 m n. m.) v nadmorskej výške cca 1 330 m n. m.

Opis toku 

Od prameňa tečie najprv severojužným smerom strmou dolinou Kotlina. Potom sa esovito stáča, z ľavej strany priberá prítok (968,0 m n. m.) z juhozápadného svahu Babej hory (1 722,9 m n. m.) a v blízkosti Hviezdoslavovej horárne vstupuje do Podbeskydskej brázdy. Tu najprv tečie prechodne juhojuhozápadným smerom, z pravej strany priberá svoj najvýznamnejší prítok Vonžovec, opätovne sa stáča a pokračuje juhovýchodným smerom. Následne sa potok výrazne vlní, vytvára niekoľko vedľajších ramien, z ľavej strany priberá krátky prítok z lokality Odumiarky a následne ďalší významný prítok, Záhoranku. Odtiaľ tečie severojužným smerom až k sútoku s ľavostranným Rabčickým potokom (667,0 m n. m.). Napokon sa stáča na juhozápad, zľava priberá ešte krátky prítok z juhozápadného svahu Gluchovej (881,6 m n. m.), preteká obcou Rabča, kde sa od hlavného koryta oddeľuje vedľajšie rameno, ktoré pokračuje v dĺžke cca 700 m juhovýchodným smerom. Hlavné koryto Bystrej ústi na území tejto obce do Polhoranky.

Geomorfologické celky 

Oravské Beskydy, podcelok Babia hora
Podbeskydská brázda

Prítoky 

Pravostranné: Vonžovec
Ľavostranné: prítok (968,0 m n. m.) z juhozápadného svahu Babej hory (1 722,9 m n. m.), Záhoranka, Rabčický potok, Hlboký potok

Ústie 

Do Polhoranky sa vlieva v katastrálnom území obce Rabča (severne od jej osady Za Vodou) v nadmorskej výške približne 635 m n. m.

Obce 

Oravská Polhora (tečie vo východnej časti katastrálneho územia, netečie intravilánom obce)
Rabčice (preteká okrajom intravilánu)
Rabča (na dolnom toku, preteká intravilánom obce)

Iné názvy 

Bystrá voda
Bystrý
Bystrý potok
Rabčický potok
Rabčická rieka
Rabčica
Rabčičanka
Rabčianka

Poznámka 

Rabčický potok bol v minulosti (1971, 1974-55, 1977) pokladaný za hlavný tok a Bystrá bola považovaná za jeho horný tok.

Referencie 

Potoky na Slovensku
Povodie Oravy
Vodné toky v Oravských Beskydách
Vodné toky v Podbeskydskej brázde
Vodné toky v okrese Námestovo